b'\n_START_ARTICLE_\nUsko Laukkanen\n_START_PARAGRAPH_\nUsko Laukkanen (27. helmikuuta 1930 Helsinki \xe2\x80\x93 5. tammikuuta 2000 Helsinki) oli suomalainen mainosgraafikko, kirjankuvittaja, animaattori ja sarjakuvapiirt\xc3\xa4j\xc3\xa4._NEWLINE_Laukkanen aloitti sarjakuvien piirt\xc3\xa4misen jo 15-vuotiaana ja h\xc3\xa4nen ensimm\xc3\xa4inen sarjakuvansa Masa ja Pena ilmestyi Seura-lehdess\xc3\xa4. Vuonna 1948 Laukkanen voitti kotimaisen karsinnan kansainv\xc3\xa4lisess\xc3\xa4 nuorten matkailujulistekilpailussa ja h\xc3\xa4n sai viel\xc3\xa4 kunniamaininnan varsinaisessa loppukilpailussa._NEWLINE_Laukkanen sai 1953 piirt\xc3\xa4m\xc3\xa4st\xc3\xa4\xc3\xa4n Masto & M\xc3\xa4rssy -sarjakuvasta Suomen sarjakuvaseuran Puup\xc3\xa4\xc3\xa4hattu-palkinnon 1988. Sarjakuvien teon ohella h\xc3\xa4n kuvitti lukuisia lasten- ja nuortenkirjoja sek\xc3\xa4 suunnitteli kirjankansia._NEWLINE_Laukkasen animaatiot\xc3\xb6ist\xc3\xa4 tunnetuimpia ovat Esson 1960-luvulla tilaamat Tiikeri tankkiin -mainosanimaatiot. H\xc3\xa4n teki my\xc3\xb6s mainoksia, lehtien kansikuvia ja \xc3\xa4\xc3\xa4nilevyjen kansia sek\xc3\xa4 postikortteja._NEWLINE_Laukkanen sai vuonna 1991 valtion taiteilijael\xc3\xa4kkeen.'